দ্যতিয়েনের সম্পাদনায় উইলিয়ম্ কেরির ইতিহাসমালা প্রকাশিত হয় ১৯৭২ খ্রিষ্টাব্দে। বইটি প্রথম মুদ্রিত হয় তার ১৬০ বছর আগে অর্থাৎ ১৮১২ খ্রিষ্টাব্দে শ্রীরামপুর মিশন প্রেস থেকে। বইটি সে-সময়ে পাঠকমহলে প্রচারিত হওয়ার বিশেষ সুযোগই লাভ করেনি। কেননা ওই বছরেরই (১৮১২ খ্রিষ্টাব্দ) মার্চ মাসে অগ্নিকা–র দরুন বইয়ের পুরো স্টকই ভস্মীভূত হয়ে যায়। গোঁড়ামির কারণে ব্যাপ্টিস্ট মিশনারিরা ইচ্ছা করেই এই বইটি আগুনে নিক্ষিপ্ত করেছিলেন, এমন সম্ভাবনাও প্রচ্ছন্ন রয়েছে। ফাদার দ্যতিয়েনের কথায় কেরির সংকলিত এগারোটি গল্পে হিন্দু দেবতার উল্লেখ, পাশাপাশি বিনা দ্বিধায় আরবিনা, পূজা, ভগবান, দৈব, কর্মফল প্রভৃতি হিন্দুত্ববাদী শব্দের অধিগ্রহণ ওপরতলার খ্রিষ্টান মিশনারিদের অপছন্দের বিষয় ছিল। একজন খ্রিষ্টধর্ম প্রচারকের অহেতুক হিন্দুয়ানির প্রতি অধিক আকর্ষণ অপরাধেরই শামিল হয়ে উঠেছিল তাঁদের চোখে। সেই অপরাধের মাসুলই ইতিহাসমালা বিনষ্টের মধ্য দিয়ে পরিশোধ করতে হয়েছিল কেরি সাহেবকে। ইতিহাসমালার বিনাশকাণ্ডের সম্ভাবনার একটা দিক এভাবেই সাহিত্য-চিন্তকদের সামনে উপস্থাপন করেছেন ফাদার পল দ্যতিয়েন।